આ દરમિયાન વિજય માલ્યાએ લંડનની અદાલત બહાર પત્રકારો સમક્ષ એવો `ધડાકો' કર્યો કે ભારત છોડવા અગાઉ હું નાણાપ્રધાન અરુણ જેટલીને મળ્યો હતો અને બૅન્કોનાં નાણાં ચૂકવવાની વાત કરી હતી. અહેવાલ આવતાં જ કૉંગ્રેસના નેતાઓ ગેલમાં આવી ગયા કે સરકારે જ વિજય માલ્યાને મદદ કરી છે. જેટલી ઉપર ટીકાપ્રહાર શરૂ થયા ત્યારે એમણે સ્પષ્ટતા કરી કે `સંસદ ભવનમાં-રાજ્યસભામાંથી હું મારી સંસદીય અૉફિસમાં જઈ રહ્યો હતો ત્યારે માલ્યાએ મારી પાછળ આવીને નાણાં ચૂકવવાની વાત કરી અને મેં જવાબ આપ્યો કે તમારી બૅન્કો પાસે જાવ. મેં એમના કાગળો પણ હાથમાં લીધા ન હતા...' આ રદિયો અપાયા પછી લંડનમાં માલ્યાએ ફેરવી તોળ્યું કે વિધિસર મુલાકાત થઈ ન હતી!